**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos BALTIJOS GIMNAZIJOS NUOSTATŲ PATVIRTINIMO“ PROJEKTO**

1. **Projekto rengimą paskatinusios priežastys.**

Šis sprendimo projektas parengtas, siekiant patikslinti Klaipėdos Baltijos gimnazijos nuostatus dėl pasikeitusių įstaigos veiklos organizavimo ypatumų ir teisės aktų kaitos.

1. **Parengto projekto tikslai ir uždaviniai.**

Sprendimo projekto tikslas – užtikrinti teisės aktų vykdymą. Uždavinys – patvirtinti pakeistus biudžetinės įstaigos nuostatus.

1. **Kaip šiuo metu yra teisiškai reglamentuojami projekte aptarti klausimai.**

Šiuo metu veikiančiuose Klaipėdos Baltijos gimnazijos nuostatuose teiginiai, apibrėžiantys gimnazijoje vykdomas programas, vadovo kompetenciją, veiklos vertinimą, įstaigos veiklos organizavimą ir valdymą, tik iš dalies atitinka teisės aktų nuostatas.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Sprendimo projektu teikiami Klaipėdos Baltijos gimnazijos nuostatai paruošti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164. Nuostatuose atlikti tokie pakeitimai:

– papildomas gimnazijoje vykdomų programų sąrašas pagrindinio ir vidurinio su inžineriniu ugdymu programomis, vadovaujantis Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119, priedo 1.1.15 papunkčiu;

– priskiriamas Klaipėdos regiono (šalies) mokinių mokymas ligoninėse pagal pagrindinio ugdymo programos pirmąją dalį (buvo tik pagal vidurinio ugdymo programą) dėl Vitės pagrindinės mokyklos, kuri teikė tokią paslaugą, pertvarkymo į progimnaziją;

– tikslinamos nuostatos, susijusios su Lietuvos Respublikos valstybės ir savivaldybių įstaigų darbuotojų darbo apmokėjimo įstatymo įgyvendinimu bei Lietuvos Respublikos švietimo įstatymo ir Kvalifikacinių reikalavimų valstybinių ir savivaldybių švietimo įstaigų (išskyrus aukštąsias mokyklas) vadovams aprašo, patvirtinto Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1194, pakeitimais;

– gimnazijos bendruomenės apsisprendimu tikslinami gimnazistų ir jų tėvų (globėjų, rūpintojų) savivaldos institucijų veiklos principai;

– atlikti kiti redakcinio pobūdžio pakeitimai.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia. Gimnazija padengs išlaidas, susijusias su pakeistų nuostatų įregistravimu.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai ir gimnazijos taryba.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Klaipėdos Baltijos gimnazijos vadovas.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės aktų, nurodytų sprendimo projekto įžangoje, išrašas, 1 lapas.
2. Klaipėdos miesto savivaldybės tarybos 2013 m. birželio 27 d. sprendimo Nr. T2-165 „Dėl Klaipėdos Baltijos gimnazijos nuostatų patvirtinimo“ kopija, 10 lapų.

Švietimo skyriaus vyresnioji patarėja, Virginija Kazakauskienė

pavaduojanti Švietimo skyriaus vedėją